|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. május 15 - ei**

**rendkívüli ülésére**

**Tárgy:**  Javaslat tulajdonosi nyilatkozattételre a Jósika utcában és a Dembinszky utcában létesítendő közvilágítás célját szolgáló berendezések tulajdonjogának és üzemeltetésének átadása tárgyában

**Készítette:**

dr. Jávori Péter

Városüzemeltetési Iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzatának Képviselő-testülete 9/2024. (I.24.) határozatában úgy döntött, hogy az ”Egészséges utcák program” keretében a Budapest VII. kerület Jósika utcában és a Dembinszky utcában zöldfelület- és közlekedés-fejlesztést hajt végre. A közterület átalakításához szükséges terveket a Főépítészi és Vagyongazdálkodási Iroda elkészíttette.

Az Önkormányzat szándéka az utcafelújítások során a közvilágítás korszerűsítése, a meglévő NA lámpatestek lecserélése LED-esre. Jelenleg útátfeszítéses közvilágítás van az utcákban, ORIGO Na70 lámpatestekkel. Az út megvilágítása a jelenlegi elrendezéssel biztosítható korszerű lámpatestek cseréjével. A kereszteződési csomópontokban azonban bővítés szükséges feszítő sodronyok, tartó oszlopok cseréjével, közvilágítási kábel kiépítésével.

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 23.§ (4) bekezdés 9. pontja szerint a közvilágítás biztosítása a Fővárosi Önkormányzat feladata. A Fővárosi Önkormányzat a közvilágítási eszközöket az Mötv. 108. § (2)-(5) bekezdései rendelkezéseire figyelemmel térítésmentesen veszi át a kerületi önkormányzatoktól.

A közvilágítási engedély(ek) beszerzéséhez szükség van egy beruházói nyilatkozatra, mely szerint a tervezett közvilágítási berendezések beruházója, Budapest Főváros VII. kerület Erzsébetváros Önkormányzata a létesítendő vagyonelemek vagyon- és tulajdonjogát, a műszaki átadást (vagy használatbavételi engedély kiadását) követően a közvilágításért felelős Budapest Főváros Önkormányzata tulajdonába és a BDK Budapesti Dísz- és Közvilágítási Korlátolt Felelősségű Társaság üzemeltetésébe adja, és az elbontott közvilágítási elemek értékét a nyilvántartásuk szerinti maradványértéken megfizeti.

Az Mötv. 42.§ 16. pontja szerint a képviselő-testület hatásköréből nem ruházható át a helyi önkormányzati vagyon tulajdonjogának a 108. § szerinti ingyenes átruházására vagy nemzeti vagyon tulajdonjogának ingyenes átvételére vonatkozó döntés.

Kérem a Tisztelt Képviselő-testületet előterjesztésem megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (V.15.) határozata a Budapest VII. kerület Jósika utcában és a Dembinszky utcában létesítendő közvilágítás célját szolgáló berendezések tulajdonjogának és üzemeltetésének átadásáról**

Budapest Főváros VII. kerület Erzsébetváros Önkormányzata Képviselő-testülete úgy dönt, hogy

1. hozzájárul a műszaki átvételt követően Budapest VII. kerület Jósika utcában és a Dembinszky utcában létesítendő új közvilágítási berendezések tulajdonjogának Budapest Főváros Önkormányzata számára történő térítésmentes átadásához.
2. felhatalmazza a Polgármestert jelen határozat melléklete szerinti ”Költségvállalási és tulajdonba vételi nyilatkozat közvilágítási berendezések Fővárosi Önkormányzat általi üzemeltetése tárgyában” elnevezésű tulajdonosi nyilatkozat aláírására.

**Felelős:** Niedermüller Péter polágrmester

**Határidő:** 1. pont tekintetében 2024. május 15.,

2. pont tekintetében 2024. május 27.

Budapest, 2024. május 7.

Niedermüller Péter

polgármester

Előterjesztés mellléklete:

9/2024. (I.24.) Képviselő-testületi határozat

Határozati javaslat melléklete:

Közvilágítás üzemeltetési költségvállalási nyilatkozat