|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

Művelődési, Kulturális és Szociális Bizottság

Városüzemeltetési Bizottság

**ELŐTERJESZTÉS**

**A Képviselő-testület 2024. május 15 - ei**

**rendkívüli ülésére**

**Tárgy:** Javaslat a Budapest Főváros VII. kerület Erzsébetváros Önkormányzatának 2023. évi zárszámadására

**Készítette:**

Nemes Erzsébet

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az államháztartásról szóló, többször módosított 2011. évi CXCV. törvény 63. alcím 91. § (1) bekezdésében foglaltak alapján „A helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a Képviselő-testület elé úgy, hogy az a Képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.”

A zárszámadási előterjesztés összeállítása

* Magyarország 2023. évi központi költségvetéséről szóló 2022. évi XXV. törvény (továbbiakban: költségvetési törvény),
* az államháztartásról szóló 2011. évi CXCV. törvény (továbbiakban: Áht.),
* az államháztartásról szóló törvény végrehajtásáról szóló 368/2011. (XII. 31.) kormányrendelet (továbbiakban: Ávr.),
* a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.),
* a Magyarország gazdasági stabilitásáról szóló 2011. évi CXCIV. törvény (továbbiakban: Gst.),
* a számvitelről szóló 2000. évi C. törvény (továbbiakban: Sztv.),
* az államháztartás számviteléről szóló 4/2013. (I. 11.) kormányrendelet (továbbiakban: Áhsz.),
* a fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény (továbbiakban: Fmt.)
* és további vonatkozó jogszabályok előírásai alapján történt.

A Képviselő-testület a zárszámadásról rendeletet alkot. Az Áht. 91. § (2) bekezdése előírja, hogy a zárszámadási rendelettervezet előterjesztésekor a Képviselő-testület részére tájékoztatásul a következő mérlegeket és kimutatásokat kell - szöveges indokolással együtt - bemutatni:

1. az Áht. 24. § (4) bekezdése szerinti mérlegeket, kimutatásokat azzal, hogy az előirányzat felhasználási terven a pénzeszközök változásának bemutatását kell érteni,
2. a helyi önkormányzat adósságának állományát lejárat, a Gst. 8. § (2) bekezdése szerinti adósságot keletkeztető ügyletek, bel- és külföldi irányú kötelezettségek szerinti bontásban,
3. a vagyonkimutatást és
4. a helyi önkormányzat tulajdonában álló gazdálkodó szervezetek működéséből származó kötelezettségeket, a részesedések alakulását.

Az Áht. 24. § (4) bekezdése szerinti kimutatások körébe tartozik továbbá:

1. a többéves kihatással járó döntések számszerűsítése évenkénti bontásban és összesítve,
2. a közvetett támogatásokat - így különösen adóelengedéseket, adókedvezményeket - tartalmazó kimutatás.

A Magyar Államkincstár Budapesti és Pest Vármegyei Igazgatósága felé a törvény szerinti adatszolgáltatási kötelezettséget az Önkormányzat határidőre, hibátlanul teljesítette, melyet 2024. április 11-én hagytak pénzügyileg jóvá. A MÁK által elkészített összevont (konszolidált) beszámoló is rendelkezésre áll. Jelen előterjesztés összeállítása a központi adatszolgáltatás és a számviteli nyilvántartások alapján történt.

A Magyar Államkincstár az Áht. 68/B. §-a szerinti kincstári ellenőrzést folytatott le az önkormányzatnál és az általa irányított költségvetési szerveknél a 2023. év vonatkozásában. Az ellenőrzés kiterjedt a számviteli szabályok szerinti könyvvezetési kötelezettség, a törvény 70. alcíme alapján teljesítendő adatszolgáltatási kötelezettségek szabályszerű teljesítése, valamint az éves költségvetési beszámoló megbízható, valós összképének ellenőrzésére. Az ellenőrzési jelentést az Önkormányzat részére 2024. április 29-én a Magyar Államkincstár megküldte. A jelentést az Áht. 91. § (1) bekezdésében foglaltak szerint a zárszámadás rendelet-tervezetével együtt a Képviselő-testület részére be kell nyújtani. A jelentés az előterjesztés 3. mellékletét képezi.

Önálló napirendi pontként terjesztem elő az Önkormányzat, a Polgármesteri Hivatal és az Önkormányzat irányítása alá tartozó intézmények 2023. december 31-i állapot szerinti,2023. évi költségvetési maradványának jóváhagyását, amelyről a felhasználásnak megfelelő költségvetési rendeletmódosítással együtt születhet döntés.

A zárszámadási rendelet-tervezet beterjesztésével és elfogadásával lezárul az Önkormányzat 2023. évi költségvetési gazdálkodása. További hatásként kell kiemelni, hogy a törvényi határidő betartásával elkerülhető a Mötv. 111/A. §-a és az Áht. 83. § (6) bekezdése szerinti állapot, vagyis az Önkormányzat működéséhez szükséges állami támogatás folyósításának felfüggesztése.

A vagyonkimutatás összeállítását, a gazdálkodó szervek által szolgáltatott adatok ellenőrzését a Polgármesteri Hivatal vagyongazdálkodásért felelős szervezeti egysége végezte el. A vagyonkimutatás a II. határozati javaslat mellékletét képezi.

A törvényi előírások betartása érdekében a zárszámadás keretében a jegyző előterjeszti az Adóhatóság 2023. évi tevékenységéről, továbbá a felügyeleti díj beszedéséről és felhasználásáról szóló beszámolót is. A beszámoló az I. határozati javaslat mellékletét képezi.

A Képviselő-testület tájékoztatására Budapest Főváros VII. Kerület Erzsébetváros Önkormányzata 3/2023. (II. 15.) költségvetési rendeletének végrehajtásáról szóló zárszámadási rendelet-tervezetet a következőkben terjesztem elő:

**Beszámoló Budapest Főváros VII. Kerület Erzsébetváros Önkormányzata**

**2023. évi költségvetési gazdálkodásáról**

1. **A 2023. évi költségvetési rendelet módosításai**

A Budapest Főváros VII. kerület Erzsébetváros Önkormányzata 2023. évi költségvetéséről szóló 3/2023. (II. 15.) rendelet amegalkotását követően, az év folyamán négy alkalommal, 2024-ben ötödször módosításra került. A költségvetés főbb előirányzatainak változását a következő számadatok mutatják:

**Eredeti költségvetési bevételi előirányzat 24.746.506 ezer Ft,**

eredeti külső hiány 0 ezer Ft,

eredeti belső hiány (költségvetési maradvány) 24.117 ezer Ft,

eredeti lekötött bankbetétek megszüntetése 8.674.032 ezer Ft,

eredeti központi, irányító szervi támogatás 8.670.928 ezer Ft.

**Eredeti költségvetési kiadási előirányzat 33.342.513 ezer Ft,**

eredeti központi, irányító szervi támogatás folyósítása 8.670.928 ezer Ft,

államháztartáson belüli megelőlegezések visszafizetése 102.142 ezer Ft.

**Módosítások**

14/2023. (V. 17.) önkormányzati rendelet 2.881.335 ezer Ft,

21/2023. (IX. 20.) önkormányzati rendelet 920.758 ezer Ft,

25/2023. (X. 18.) önkormányzati rendelet 111.704 ezer Ft,

34/2023. (XII. 06.) önkormányzati rendelet 350.378 ezer Ft,

5/2024. (II.21.) önkormányzati rendelet 1.183.002 ezer Ft,

**Módosítások összesen: 5.447.177 ezer Ft.**

Ebből:

költségvetési kiadás 2.918.137 ezer Ft,

finanszírozási kiadás 2.529.040 ezer Ft,

költségvetési bevétel 1.380.767 ezer Ft,

finanszírozási bevétel 4.066.410 ezer Ft.

**2023. évi módosított költségvetési bevételi előirányzat 26.127.273 ezer Ft,**

a külső hiány összege 0 ezer Ft,

a belső hiány összege (költségvetési maradvány) 1.561.487 ezer Ft,

lekötött bankbetétek megszüntetése 8.674.032 ezer Ft,

központi, irányító szervi támogatás 9.692.026 ezer Ft,

államháztartáson belüli megelőlegezések 1.507.942 ezer Ft.

**2023. évi módosított költségvetési kiadási előirányzat 36.260.650 ezer Ft,**

központi, irányító szervi támogatás folyósítása 9.692.026 ezer Ft,

államháztartáson belüli megelőlegezések 1.610.084 ezer Ft.

A belső hiány az Önkormányzat előző évi költségvetési maradványának az igénybevételét jelenti. Az előirányzat-módosítások, átcsoportosítások hatására a költségvetési bevételek összege 5,57 %-kal, a költségvetési kiadások összege 8,75 %-kal nőtt. A változások hatására a 2023. évi költségvetés a következő bevételi, kiadási tételekkel bővült:

* a 2022. évi költségvetési maradvány igénybevétele, további finanszírozási bevételek és kiadások összege,
* a központi költségvetésből 2023. évben év közben biztosított előirányzatok, a központi fejezetektől származó átvett pénzeszközök,
* pályázatokhoz kapcsolódó pénzeszközök, a pályázatok előkészítésével, végrehajtásával kapcsolatos kiadások,
* a polgármesterre átruházott hatáskörben, valamint az intézményi hatáskörben, továbbá intézményi kezdeményezésre végrehajtott átcsoportosítások, előirányzat-módosítások tervbevétele,
* a Képviselő-testület ülésein elfogadott szakmai feladatokat érintő előirányzat-változások.

**II. A 2023. évi költségvetés végrehajtása**

A beszámolási időszakban az Önkormányzat gazdálkodását a vonatkozó államháztartási jogszabályok előírásai, szemlélete szerint folytattuk. Az egyes gazdasági események tervezett előirányzata, a kapcsolódó kötelezettségvállalás összege, továbbá a kiadások teljesítése közötti kötelező összefüggések betartásra kerültek. A költségvetésben meghatározott feladatok kiadásainak teljesítése a befolyt bevételek mértékéig történt.

A feladatellátás folyamatában törekedtünk az Áht. 61. § (1) bekezdésében megfogalmazott elvek „az államháztartás pénzeszközeivel és a nemzeti vagyonnal történő szabályszerű, gazdaságos, hatékony és eredményes gazdálkodás” érvényesítésére.

Erzsébetváros Önkormányzata összesített adatai alapján a teljesített bevételek összege 43.233.679 ezer Ft, amelyből a ténylegesen befolyt költségvetési működési és felhalmozási bevételek összege 24.229.631 ezer Ft, a finanszírozási bevételek teljesítése 19.004.048 ezer Ft volt. Önkormányzati szinten a teljesített kiadások összege 40.034.867 ezer Ft. A tényleges költségvetési működési és felhalmozási kiadások teljesítése 20.344.570 ezer Ft, a finanszírozási kiadások összege 19.690.297 ezer Ft volt. Utóbbi a pénzeszközök lekötött bankbetétként történő elhelyezése mellett tartalmazza a leutalt központi, irányító szervi támogatás 8.492.497 ezer Ft-os összegét és az államháztartáson belüli megelőlegezés 1.610.084 ezer Ft-os visszafizetését is.

Az Önkormányzat 2023. évben is magas színvonalon biztosította a törvény szerinti kötelező feladatok ellátását. A szükséges fedezet az eredeti költségvetési rendeletben biztosított volt. A korábbi években beindított önként vállalt feladatokat sikerült folytatni, illetve néhány új juttatást, szolgáltatást bevezetni.

A 2023. évi költségvetési rendelet megalkotásakor a Képviselő-testület működési egyensúlyról döntött. A költségvetés végrehajtása során is fontos szempont volt ez az elvárás, illetve lehetőség szerint a működési többlet megvalósítása. A költségvetés egyensúlyi állapotát a következő összevont adatok mutatják be:

ezer Ft-ban

|  |  |  |  |  |
| --- | --- | --- | --- | --- |
| **Sor-**  **szám** | **Megnevezés** | **Bevételek** | **Kiadások** | **Egyenleg** |
| 1. | Költségvetési bevételek és kiadások egyenlege | 24.229.631 | 20.344.570 | 3.885.061 |
| 2. | Finanszírozási bevételek és kiadások egyenlege | 19.004.048 | 19.690.297 | -686.249 |
| 3. | Mindösszesen | 43.233.679 | 40.034.867 | 3.198.812 |

A fenti adatok és a rendelet-tervezet 3. melléklete alapján **a működési költségvetés többlete 4.071.990 ezer Ft,** a felhalmozási költségvetés hiánya 186.929 ezer Ft volt, az egyenleg 3.885.061 ezer Ft. A teljesített finanszírozási bevételek és kiadások egyenlegeként további 686.249 ezer Ft hiány keletkezett. **Az Önkormányzat összesített adatai alapján a ténylegesen befolyt bevételek és a teljesített kiadások egyenlege 3.198.812 ezer Ft.**

**III. A bevételek alakulása**

Az önkormányzati célok megvalósítását saját forrásokból és a központi költségvetési támogatásokból terveztük, hitel felvételével a költségvetés 2023. évben sem számolt. Erzsébetváros Önkormányzata költségvetési és finanszírozási bevételeinek megoszlását főbb bevételi csoportonként a következő táblázat szemlélteti:

ezer Ft-ban

|  |  |  |  |  |  |
| --- | --- | --- | --- | --- | --- |
| **Sorszám** | **Megnevezés** | **2023. évi eredeti előirányzat** | **Megoszlás**  **%-ban** | **2023. évi**  **teljesítés** | **Megoszlás**  **%-ban** |
| I. | Önkormányzatok működési célú támogatásai államháztartáson belülről | 3 443 420 | 8,18 | 4 011 112 | 9,28 |
| II. | Felhalmozási célú támogatások államháztartáson belülről | 60 985 | 0,14 | 67 416 | 0,16 |
| III. | Közhatalmi bevételek | 10 783 843 | 25,61 | 12 212 022 | 28,25 |
| IV. | Működési bevételek | 4 694 236 | 11,15 | 6 736 691 | 15,58 |
| V. | Felhalmozási bevételek | 5 598 000 | 13,29 | 1 026 251 | 2,37 |
| VI. | Működési célú átvett pénzeszközök | 32 365 | 0,08 | 44 794 | 0,1 |
| VII. | Felhalmozási célú visszatérítendő támogatások, kölcsönök visszatérülése államháztartáson kívülről | 133 657 | 0,32 | 131 345 | 0,3 |
| VIII. | Egyéb felhalmozási célú átvett pénzeszközök | 0 | 0,00 | 0 | 0,00 |
| **IX.** | **Költségvetési bevételek összesen** | **24 746 506** | **58,76** | **24 229 631** | **56,04** |
| X. | Előző év költségvetési maradványának igénybevétele | 24 117 | 0,06 | 1 561 487 | 3,61 |
| XI. | Államháztartáson belüli megelőlegezések | 0 | 0,00 | 1 620 322 | 3,75 |
| XII. | Központi, irányító szervi támogatás | 8 670 928 | 20,59 | 8 492 497 | 19,64 |
| XIII. | Lekötött bankbetétek megszüntetése | 8 674 032 | 20,6 | 7 329 742 | 16,95 |
| **XIV.** | **Finanszírozási bevételek összesen** | **17 369 077** | **41,24** | **19 004 048** | **43,96** |
| **XV.** | **Bevételek összesen** | **42 115 583** | **100,00** | **43 233 679** | **100,00** |

Megfigyelhető, hogy a tervezett szinthez viszonyítva változott a költségvetési és a finanszírozási bevételek aránya az utóbbi javára. Ennek fő oka az, hogy az érvényes előírások alapján a finanszírozási bevételeket halmozott forgalmi adatok alapján kell nyilvántartani és kimutatni.

A finanszírozási bevételek körében a tervezéshez viszonyítva növekedett a költségvetési maradvány felhasználása és az államháztartáson belüli megelőlegezés.

A központi, irányítószervi működési célú támogatások teljesítése a felmerült szükséglet szerinti támogatási összeget mutatja, a takarékos gazdálkodás miatt 178.431 ezer Ft megtakarítás keletkezett.

A költségvetési bevételek esetében a tervezetthez képest 516.875 ezer Ft-tal kevesebb bevétel állt rendelkezésre. Az eredeti előirányzathoz hasonlítva mindössze két bevételi jogcímnél figyelhető meg lemaradás: a felhalmozási bevételek és a felhalmozási célú visszatérítendő támogatások, kölcsönök visszatérülése államháztartáson kívülről esetében. A többi jogcímet túlteljesítés jellemzi.

1. A táblázat adatai alapján megállapítható, hogy a működési bevételek esetében változatlanul **a közhatalmi bevételek** képezik a legnagyobb arányt, teljesítés szintjén 12.212.022 ezer Ft összegben (28,25 %). Ez a jogcím tartalmazza a helyi adókat, az igazgatási szolgáltatási díjat, valamint a bírságból származó bevételeket. A helyi adók köréből kiemelést érdemel az iparűzési adó, amelyből a tervezett 7.690.243 ezer Ft bevétellel szemben, a forrásmegosztás keretében ténylegesen 7.486.401 ezer Ft-ban részesedtünk. Erzsébetváros Adóhatósága 4.490.338 ezer Ft adóbevételt ért el, amely a tervezetthez képest 1.470.338 ezer Ft többletet mutat.

**Beszámoló az Önkormányzat részére befolyt felügyeleti díj felhasználásáról**

A kereskedelemről szóló 2005. évi CLXIV. törvény 6. § (4) bekezdésében adott felhatalmazás alapján a Képviselő-testület 2013. évben megalkotta a felügyeleti díjról, valamint az üzletek működésével összefüggésben elkövetett jogellenes cselekmények ellenőrzésének rendjéről szóló 46/2013. (IX. 06.) önkormányzati rendeletet. A rendelet alapján Erzsébetváros Önkormányzata világörökségi területén a 24 és 6 óra között nyitva tartó üzletek kötelesek - a nyitva tartási idejük, valamint a befogadóképességük arányában - felügyeleti díjat fizetni, amelyet az önkormányzat kizárólag a felügyeleti díj fizetésére kötelezett üzletek által közvetlenül vagy közvetve okozott, az önkormányzatot egyébként terhelő közbiztonsági, illetve köztisztasági feladatokat meghaladóan az éjszakai nyitva tartással összefüggésben keletkező közbiztonsági, illetve köztisztasági többletfeladatok ellátására fordíthatja.

A rendelet alapján az Önkormányzat részére befolyt felügyeleti díj felhasználásáról készült beszámolót minden évben a zárszámadással egyidejűleg a Képviselő-testület elé kell terjeszteni. A felügyeleti díj mértéke 20 Ft/fő/éjszakai nyitvatartási nap, amelyet a működési engedélyben vagy igazolásban meghatározott befogadóképesség szerint kell számítani, összege azonban nem haladhatja meg az üzlet éves korrigált iparűzési adóalapjának 0,5 %-át. A felügyeleti díjat negyedévente, az azt követő hónap 15-éig kell megfizetni az Önkormányzat erre a célra létrehozott alszámlájára.

A felügyeleti díj tervezett előirányzata 12.000 ezer Ft, a befolyt díj összege 30.703 ezer Ft volt.

A befolyt felügyeleti díj felhasználása teljes összegben a környezet-egészségügyi feladatok - ezen belül a közterületek kézi- és gépi takarítása - finanszírozására történt.

1. A **működési bevételek** körébe tartozik a szolgáltatások ellenértéke: a lakás és nem lakás célú helyiségek bérleti díjai, az egyéb bérleti díjak bevételei, továbbá a parkolási bevételek. Itt kell elszámolni a tulajdonosi bevételeket, az általános forgalmi adó bevételeket, visszatérüléseket, valamint a kamatbevételeket. A felsorolt jogcímeken 6.736.691 ezer Ft volt a teljesítés, amely az előző évhez viszonyítva 46,39 %-os növekedést jelent.

A **szolgáltatások ellenértéke** címen 2023. évben befolyt bevételek összege 2.550.764 ezer Ft volt, az előző évhez viszonyítva 14,62 %-kal növekedett. Ebből az önkormányzati bérlakások bérleti díj bevétele 441.544 ezer Ft-ra, a nem lakás célú helyiségek bérleti díj bevétele 657.022 ezer Ft-ra, az egyéb bérleti díj bevétel 74.573 ezer Ft-ra teljesült.

A szolgáltatási bevételek körében számoljuk el továbbá a parkolási bevételt, amely az elmúlt évben 1.336.710 ezer Ft-tal egészítette ki a gazdálkodási keretet.

**A tulajdonosi bevételek** (626.421 ezer Ft, előző évhez viszonyított index: 141,82 %) körében kell kimutatni a közterület használat díját, amelyből 450.221 ezer Ft bevételt értünk el, továbbá a parkolóhely megváltásból befolyt 82.535 ezer Ft-ot.

A Garay téri Piac üzemeltetésével elért bevétel 14.307 ezer Ft-ra teljesült. A Klauzál téri Vásárcsarnoknál teljesített bevétel 79.355 ezer Ft volt.

A **kamatbevételek és más nyereség jellegű bevételek** teljesítése 1.447.646 ezer Ft (előző évhez viszonyított index: 934,4 %).

Az **egyéb működési bevételek** jogcímen 705.039 ezer Ft (előző évhez viszonyított index: 130,58 %) bevételt sikerült elérni, melyből 522.948 ezer Ft parkolással kapcsolatos pótdíj bevétel, intézményeknél 37.994 ezer Ft, a Polgármesteri Hivatalnál 447 ezer Ft, önkormányzati lakások, helyiségek kezelése, üzemeltetése keretében 15.165 ezer Ft bevétel keletkezett.

1. A **működési célú támogatások államháztartáson belülről** jogcím (4.011.112 ezer Ft) a következő tételeket tartalmazza:
2. Az **önkormányzatok működési támogatásai** eredeti előirányzata 2.881.846 ezer Ft volt, amely az év közben biztosított pótelőirányzatok hatására 3.337.515 ezer Ft-ra növekedett.

A 2023. évi központi költségvetésből származó állami támogatások és hozzájárulások alakulását az előterjesztés IV. fejezete részletesen bemutatja.

1. Az intézményi költségvetésekben a Bischitz Johanna Integrált Humán Szolgáltató Központnál 551.757 ezer Ft a teljesítés, amelyet a Nemzeti Egészségbiztosítási Alapkezelő alapellátást szolgáló tevékenység címen folyósított.
2. A Polgármesteri Hivatal időközi nemzetiségi választásra 987 ezer Ft támogatást kapott.
3. az Ökormányzathoz egyéb működési célú támogatásként 575.746 ezer Ft, elvonások és befizetések bevételeként 97.851 ezer Ft bevétel folyt be.
4. Az **egyéb működési célú átvett pénzeszközök** jogcímen 44.794 ezer Ft bevétel folyt be az alábbi címeken:
5. a „Food Wave - A városi fiatalok képessé tétele az éghajlatváltozás elleni küzdelemre” pályázatra 282 ezer Ft,
6. az EUCF Energy Cities pályázatra 6.518 ezer Ft,
7. Bischitz Johanna Integrált Humán Szolgáltató Központ részére a CRIS - Cooperate, Reach Out, Integrate Services VS/2021/0243pályázatra 37.994 ezer Ft.
8. A **felhalmozási bevételek** között kell elszámolni az ingatlan-, a tárgyi eszközök értékesítése és a pénzügyi befektetések bevételeit. A jogcímeken 1.026.251 ezer Ft bevételt értünk el, amely az előző évi bevétel 95,31 %-a.
9. Az ingatlanok értékesítésének bevétele 1.019.627 ezer Ft volt: ezen belül az önkormányzati lakások értékesítése 651.161 ezer Ft, a nem lakás célú helyiségek értékesítése 368.052 ezer Ft és az egyéb ingatlanértékesítés bevétele 415 ezer Ft.
10. Egyéb tárgyi eszközök értékesítése címen 3.499 ezer Ft bevétel folyt be.
11. Részesedések értékesítése jogcímen 3.000 ezer Ft bevétel keletkezett az Erzsébetvárosi Üzemeltetési és Ingatlanfejlesztési Kft. végelszámolása miatt.
12. A **felhalmozási célú visszatérítendő támogatások, kölcsönök visszatérülése** **államháztartáson kívülről** jogcímen 2023. évben 131.345 ezer Ft bevételt számoltunk el. A jogcím az éven túli és éven belüli kölcsönök visszatérítését mutatja. Itt kell kimutatni a társasházak részére folyósított felújítási célú kölcsön, továbbá a munkáltatói kölcsön törlesztések elszámolását.
13. A **finanszírozási bevételek** körében az előző évi költségvetési maradvány igénybevétele1.561.487 ezer Ft, a lekötött bankbetétek megszüntetése halmozott teljesítési adata 7.329.742 ezer Ft. Az államháztartáson belüli megelőlegezések 1.620.322 ezer Ft-os teljesítése a 2023. január hóban esedékes munkabérekre biztosított, 2022. december havi előleg és a nettó finanszírozással kapcsolatos technikai tételek összege. További finanszírozási bevétela központi, irányító szervi támogatás 8.492.497 ezer Ft-os teljesítése, amely az Önkormányzat irányítása alá tartozó költségvetési intézmények és a Polgármesteri Hivatal költségvetéseiben megjelenő finanszírozás.

**IV. A 2023. évi központi költségvetésből származó állami támogatások**

**és hozzájárulások alakulása**

A központi költségvetésből származó állami támogatások és hozzájárulások eredeti tervezett bevétele 2023. évben 2.881.846 ezer Ft. A 2023. évi feladatfinanszírozási rendszer alapján ebből:

1. a helyi önkormányzatok működésének általános támogatása 1.011.610 ezer Ft,
2. települési önkormányzatok egyes köznevelési

feladatainak támogatása 691.879 ezer Ft,

1. települési önkormányzatok szociális, gyermekjóléti

és gyermekétkeztetési feladatainak támogatása 1.122.449 ezer Ft,

1. települési önkormányzatok kulturális feladatainak támogatása 55.908 ezer Ft.

Az év közbeni változásokat - májusi és októberi felmérés alapján keletkezett pótigényeket és lemondásokat, egyéb többletigényeket - figyelembe véve a támogatások összege megemelkedett.

A központi költségvetésből származó állami támogatások és hozzájárulások **tényleges bevétele 2023. évben 3.337.515 ezer Ft**, a következők szerint alakult:

1. helyi önkormányzatok működésének általános támogatása 1.045.273 ezer Ft,
2. települési önkormányzatok egyes köznevelési

feladatainak támogatása 805.813 ezer Ft,

1. települési önkormányzatok szociális, gyermekjóléti és

gyermekétkeztetési feladatainak támogatása 1.430.520 ezer Ft,

1. a települési önkormányzatok kulturális feladatainak támogatása 55.909 ezer Ft.

Az önkormányzat 2023. évi beszámolója keretében elkészített elszámolás alapján az önkormányzat további **16.934 ezer Ft** állami támogatásra jogosult, melyet a Magyar Államkincstár a 2024. évben folyósít.

**V. A kiadások alakulása**

A 2023. évi költségvetés végrehajtása során a kötelező feladatok ellátása mellett, a rendelkezésre álló pénzügyi források terhére történt az önként vállalt működési feladatok, a tervezett felújítások, beruházások és az egyéb felhalmozási célú kiadások finanszírozása. Az egyes kiemelt kiadási előirányzatok és teljesítések megoszlását a következő táblázat mutatja be:

|  |  |  |  |  |  |
| --- | --- | --- | --- | --- | --- |
| **Sorszám** | **Megnevezés** | **2023. évi**  **eredeti előirányzat** | **Megoszlás**  **%-ban** | **2023. évi**  **teljesítés** | **Megoszlás**  **%-ban** |
| I. | Személyi juttatások | 5 853 447 | 13,9 | 6 284 672 | 15,7 |
| II. | Munkaadókat terhelő járulékok és szociális hozzájárulási adó | 820 894 | 1,95 | 988 969 | 2,47 |
| III. | Dologi kiadások | 11 678 235 | 27,73 | 8 931 946 | 22,31 |
| IV. | Egyéb működési célú kiadások | 3 497 908 | 8,31 | 2 536 984 | 6,34 |
| V. | Ellátottak pénzbeli juttatásai | 210 090 | 0,5 | 190 058 | 0,47 |
| **VI.** | **Működési kiadások összesen (I+…+V)** | 22 060 574 | 52,38 | 18 932 629 | 47,29 |
| VII. | Felhalmozási kiadások | 6 704 587 | 15,92 | 1 007 677 | 2,52 |
| VIII. | Egyéb felhalmozási célú kiadások | 4 577 352 | 10,87 | 404 264 | 1,01 |
| **IX.** | **Felhalmozási kiadások összesen (VII+VIII)** | 11 281 939 | 26,79 | 1 411 941 | 3,53 |
| **X.** | **Költségvetési kiadások összesen (VI+IX)** | 33 342 513 | 79,17 | 20 344 570 | 50,82 |
| XI. | Államháztartáson belüli megelőlegezések visszafizetése | 102 142 | 0,24 | 1 610 084 | 4,02 |
| XII. | Központi, irányító szervi támogatás | 8 670 928 | 20,59 | 8 492 497 | 21,21 |
| XIII. | Pénzeszközök lekötött bankbetétként elhelyezése | 0 | 0,00 | 9 587 716 | 23,95 |
| **XIV.** | **Finanszírozási kiadások összesen (XI+…+XIII)** | 8 773 070 | 20,83 | 19 690 297 | 49,18 |
| **XV.** | **Kiadások összesen (X+XIV)** | 42 115 583 | 100,00 | 40 034 867 | 100,00 |

A táblázat adatai alapján megfigyelhető, hogy a költségvetési kiadásokon belül a személyi juttatások és a munkaadókat terhelő járulékok és szociális hozzájárulási adó kivételével minden kiemelt kiadási előirányzaton megtakarítás keletkezett az eredeti előirányzathoz viszonyítva.

Az összes kiadáson belül a finanszírozási műveletek aránya a halmozott forgalmi adatok miatt jelentősen növekedett.

A működési kiadások főbb kiemelt előirányzatain a felhasználás a következők szerint alakult:

ezer Ft-ban

|  |  |  |  |  |  |  |
| --- | --- | --- | --- | --- | --- | --- |
| **Működési kiadások** | **Önkormányzat** | | **Polgármesteri Hivatal** | | **Intézmények** | |
| **Teljesítés** | **teljesítés/ módosított előirányzat %** | **Teljesítés** | **teljesítés/ módosított előirányzat %** | **Teljesítés** | **teljesítés/ módosított előirányzat %** |
| Személyi juttatások | 269 094 | 79,2 | 1 895 699 | 94,3 | 4 119 879 | 95,3 |
| Munkaadókat terhelő járulékok és szociális hozzájárulási adó | 127 922 | 59,0 | 282 654 | 98,5 | 578 393 | 97,3 |
| Dologi kiadások | 6 467 339 | 75,0 | 517 734 | 61,4 | 1 946 873 | 75,1 |
| Egyéb működési célú kiadások | 2 425 816 | 63,6 | 13 318 | 100,0 | 97 580 | 100,0 |
| Ellátottak pénzbeli juttatásai | 189 766 | 59,5 | 0 | 0 | 292 | 5,6 |
| **Működési kiadások** | **9 479 937** | **71,2** | **2 709 405** | **85,9** | **6 743 287** | **88,5** |

A táblázat adatai alapján a működési költségvetésben az Önkormányzat gazdálkodásánál 28,8 %-os, a Polgármesteri Hivatalnál 14,1 %-os, az intézmények teljesítési adatainál 11,5 %-os a módosított előirányzathoz viszonyított megtakarítás.

**Városüzemeltetési feladatokra** Erzsébetváros Önkormányzata 2023. évben is jelentős összegeket fordított. A **parkok fenntartására** 400.738 ezer Ft-ot költött, a tavalyi évhez képest 7,9 %-kal többet. A **környezet-egészségügyi feladatok** 845.642 ezer Ft-ba kerültek (előző évhez viszonyítva 101,4 %), ezen belül a kerület utcáinak és tereinek hétvégi és hét közbeni takarítása 765.168 ezer Ft volt.

Az önkormányzati **lakás- és helyiséggazdálkodási** feladatokra 2023. évben 605.638 ezer Ft-ot költöttünk, a társasházak felé az önkormányzati tulajdon után fizetendő közös költség jogcímen 961.146 ezer Ft kifizetés történt. A lakások, valamint az önkormányzati tulajdonú ingatlanok és helyiségek bérbeadásával és értékesítésével kapcsolatos közvetlen kiadások összege 528.576 ezer Ft volt.

A Garay téri Piac üzemeltetésére 2023. évben 116.657 ezer Ft-ot számoltak el. A Klauzál téri Vásárcsarnok üzemeltetési kiadása 193.872 ezer Ft volt, így a két piac fenntartására összesen 310.529 ezer Ft-ot fordított az Önkormányzat.

**Szociális támogatások, ellátások és egyéb feladatok** címen a költségvetésben tervezett eredeti előirányzat 224.070 ezer Ft volt. Az év közben beérkezett igények alapján a tényleges kiadást 619.988 ezer Ft-ban teljesítettük, ebből: a rendszeres szociális pénzbeli ellátásokra 61.466 ezer Ft-ot, eseti pénzbeli szociális, gyermekvédelmi és egyéb ellátásokra 128.300 ezer Ft-ot fordítottunk. Egyéb szociális és gyermekjóléti szolgáltatásokra 415.050 ezer Ft kiadás történt.

A részletes adatokat a rendelettervezet 11. melléklete tartalmazza.

**Egyéb működési célú támogatások államháztartáson kívülre** jogcímen 2023. évben 770.818 ezer Ft támogatást folyósított az Önkormányzat.

Ebből:

1. ellátási szerződések alapján nyújtott támogatás 108.862 ezer Ft (és dologi kiadásként további 24.178 ezer Ft),
2. kulturális támogatások 169.707 ezer Ft,
3. oktatási, közművelődési és egyéb feladatok 47.036 ezer Ft,
4. civil szervezetek működési és program támogatása 26.310 ezer Ft,
5. kerületi egyházak támogatása 5.847 ezer Ft,
6. háziorvosok működési támogatása 18.800 ezer Ft,
7. az erzsébetvárosi ifjú-, idős és nagykorú polgárok köszöntése 27.770 ezer Ft (ezen felül: személyi jövedelemadó és munkaadót terhelő járulékok 9.473 ezer Ft),
8. Erzsébetvárosi Tehetséggondozás 15.172 ezer Ft
9. társasházak növényesítése, Tiszta utca, rendes ház pályázat 8.799 ezer Ft,
10. Akácfa Udvar Kft támogatása 11.741 ezer Ft,
11. vásárlási utalvány beszerzése a 65 év feletti lakosok és gyermekes családok részére 330.000 ezer Ft összegben,
12. egyéb támogatások 30.597 ezer Ft.

A támogatott feladatokat a rendelettervezet 8. számú melléklete tételesen mutatja be.

**Működési célú támogatások államháztartáson belülre** címen elszámolt kiadások összege 75.380 ezer Ft, melyből a VII. kerületi Rendőrkapitányság járőrszolgálat és túlszolgálat feladat ellátását 29.973 ezer Ft-tal, a térfigyelő központ működtetését 26.590 ezer Ft-tal, Budapest Főváros IX. kerületi Ferencváros Önkormányzata gyermekek átmeneti otthona 2.000 ezer Ft-tal, a BURSA Hungarica Felsőoktatási Ösztöndíj keretében a hallgatókat 890 ezer Ft-tal támogatta az Önkormányzat.

A népszámlálás közponi forrásból kapott támogatásának fel nem használt része 13.318 ezer Ft összegben került visszafizetésre.

Az Erzsébetvárosi Nemzetiségi Önkormányzatok hagyományőrző és testvérvárosi feladatait, kulturális programjait 4.109 ezer Ft-tal támogattuk.

**A felújítási kiadások** költségvetésben jóváhagyott előirányzata 5.531.324 ezer Ft volt, amely év közben 5.610.892 ezer Ft-ra nőtt. A pénzügyi teljesítés 606.545 ezer Ft (módosított előirányzathoz viszonyított index: 10,81 %), ebből:

1. intézményi felújítások 63.290 ezer Ft, ezen belül a Bischitz Johanna Integrált Humán Szolgáltató Központnál 38.174 ezer Ft,
2. önkormányzatnál megvalósult intézményi felújítások 96.986 ezer Ft,
3. Polgármesteri Hivatal felújítása 8.107 ezer Ft,
4. Nefelejcs utca 63. szám alatti épület átalakítási, felújítási munkáinak tervezése, kivitelezése 139.682 ezer Ft,
5. önkormányzati tulajdonú lakóingatlanok rendeltetésszerű lakhatásra való alkalmassá tétele 78.642 ezer Ft,
6. elektromos hálózatok felújítása 137.865 ezer Ft,
7. Tiszta és világos kapualj program indítása 26.234 ezer Ft,
8. öntözőrendszer felújítása (Almássy tér, Herzl Tivadar tér, Madách tér) 18.635 ezer Ft.

A felújítási kiadásokat részletesen a rendelettervezet 6. melléklete mutatja be.

**A beruházási kiadások** tervezett előirányzata 1.173.263 ezer Ft volt, amely év közben 1.320.609 ezer Ft-ra nőtt. A 2023. évi teljesítés 401.132 ezer Ft (módosított előirányzathoz viszonyított index: 30,37 %), ebből:

1. intézményi beruházások 127.227 ezer Ft,
2. önkormányzatnál megvalósult intézményi beruházások 18.678 ezer Ft,
3. Polgármesteri Hivatal beruházásai 64.246 ezer Ft,
4. oszlopos virágtartók és planténerek beszerzése, kihelyezése 9.410 ezer Ft,
5. térfigyelő kamerarendszer fejlesztése 112.547 ezer Ft,
6. Klauzál téri „Gettó emlékmű” megvalósítása 9.906 ezer Ft,
7. öntözőrendszerek kiépítése 40.723 ezer Ft,
8. pályázati forrásokból megvalósuló beruházások 5.715 ezer Ft.

A megvalósult beruházási feladatokat a rendelettervezet 7. melléklete részletesen mutatja be.

Az **egyéb felhalmozási célú támogatások államháztartáson belülre** jogcímen összesen 26.368 ezer Ft kiadást teljesítettünk. Ebből a VII. kerületi Rendőrkapitányság anyagi-technikai jellegű fejlesztéseinek támogatása 1.000 ezer Ft, a Péterfy Sándor Utcai Kórház-Rendelőintézet támogatása 25.000 ezer Ft volt. A szolgálati lakások árbevétele után 368 ezer Ft kiadást számoltunk el az érintett központi költségvetési szervek felé.

Az **egyéb felhalmozási célú támogatások államháztartáson kívülre** jogcímen összesen 170.471 ezer Ft teljesített kiadást számoltunk el. Itt került kimutatásra a különféle területen működő alapítványok, egyesületek támogatása 790 ezer Ft összegben, a kapufigyelő rendszerek kialakításához nyújtott 713 ezer Ft, a kerékpár és roller beszerzésére biztosított 990 ezer Ft, a Piacüzemeltetési Kft. részére felhalmozási célú vissza nem térítendő támogatás nyújtása napelemes rendszer kiépítése érdekében 51.599 ezer Ft összegű támogatás. A nyílászáró csere pályázat keretében nyújtott támogatások 39.788 ezer Ft kiadást jelentettek.

A társasházak teherhordó épületszerkezeteinek és épületgépészeti rendszereinek rendeltetését gátló javító munkáinak 2020. és 2021. évi támogatására 15.222 ezer Ft kiadást, 2022. és 2023. évi társasház felújítási pályázat keretében 10.218 ezer Ft, kapufigyelő rendszer kialakításának támogatására 713 ezer Ft-ot számoltunk el. Rendkívüli támogatások jogcímen öt társasház 9.472 ezer Ft támogatásban részesült.

A társasházi közgyűlések határozata alapján célbefizetés a vegyes tulajdonú társasházak esetében 43.500 ezer Ft összegben, 100 %-ban önkormányzati tulajdonú házak esetében 2.515 ezer Ft összegben teljesült.

**A felhalmozási célú visszatérítendő támogatások, kölcsönök nyújtása államháztartáson kívülre** címen 207.425 ezer Ft-ot számoltunk el a társasházak felújítási támogatásaira, további 13.500 ezer Ft-ot dolgozói lakás vásárláshoz, építéshez kölcsön nyújtásra.

A felhalmozási célú támogatások, kölcsönök részletes adatait a rendelettervezet 10. melléklete tartalmazza.

**VI. Az intézményi gazdálkodás jellemző adatai**

Budapest Főváros VII. kerület Erzsébetváros Önkormányzata irányítása alá tartozó költségvetési intézmények 2023. évi eredeti költségvetését 6.638.700 ezer Ft bevételi és kiadási főösszeggel fogadta el a Képviselő-testület.

A költségvetés végrehajtása során a 7.876.182 ezer Ft módosított előirányzathoz viszonyítva a bevételeknél összesen 7.226.796 ezer Ft (91,76 %), a kiadásoknál összesen 6.933.805 ezer Ft (88,04 %) teljesítés valósult meg. Az intézményi feladatellátás feltételeit az Önkormányzat biztosította.

**Az intézményhálózat** **bevételeit** tekintveazintézményi működési bevételek befolyt összege mindösszesen 669.753 ezer Ft (100,05 %). Ezen belül a szolgáltatások ellenértéke rovaton a teljesítés 27.594 ezer Ft (100,00 %). A közvetített szolgáltatások ellenértéke rovaton 156.067 ezer Ft (99,62 %) bevételt számoltak el az intézmények, amelyből 125.001 ezer Ft a Bischitz Johanna Integrált Humán Szolgáltató Központnál intézményi étkeztetés továbbszámlázásából keletkezett. Az ellátási díjak 305.381 ezer Ft (99,55 %) bevételi teljesítéséből a Bischitz Johanna Integrált Humán Szolgáltató Központnál 286.547 ezer Ft, a köznevelési intézményeknél óvodai étkeztetés térítési díjaként összesen 18.834 ezer Ft folyt be. A kiszámlázott általános forgalmi adó rovaton 66.586 ezer Ft, az általános forgalmi adó visszatérítése rovaton 74.065 ezer Ft, kamatbevételek és más nyereségjellegű bevételek rovaton 46 ezer Ft, a biztosító által fizetett kártérítés rovaton 2.394 ezer Ft, továbbá az egyéb működési bevételek rovaton 37.620 ezer Ft bevételt értek el.

A Bischitz Johanna Integrált Humán Szolgáltató Központ összesen 551.757 ezer Ft összegben részesült működési célú támogatásban államháztartáson belülről, mely összeg a Nemzeti Egészségbiztosítási Alapkezelőtől átvett pénzeszköz volt.

Az intézményi költségvetésekben elszámolt központi, irányító szervi támogatás címen 5.757.321 ezer Ft (89,48 %), az előző év költségvetési maradványának igénybevétele címen 157.425 ezer Ft teljesítés történt.

**Az** **intézmények költségvetései terhére működési kiadások** jogcímen6.743.288 ezer Ft (88,54 %) teljesítés valósult meg. Ezen belül:

* személyi juttatások 4.119.879 ezer Ft (95,25 %),
* munkaadókat terhelő járulékok és szociális hozzájárulási adó 578.393 ezer Ft (97,26 %),
* dologi kiadások 1.946.873 ezer Ft (75,08 %).

Az intézményi körben a személyi jellegű juttatások és a munkáltatót terhelő járulékok és szociális hozzájárulási adó, továbbá a dologi kiadások biztosították a feladatellátás személyi és tárgyi, technikai feltételeit. Az Önkormányzat költségvetési rendeletében előírtak szerint biztosított volt a kötelezettségek rendezése.

**VII. A költségvetési gazdálkodás hatása a mérleg összetételére**

**Erzsébetváros Önkormányzata könyvviteli mérleg főösszege 2023. december 31-én 73.135.258 ezer Ft.** Az előző időszakhoz képest a növekedés 3.844.064 ezer Ft, tehát a mérleg főösszege 5,55 %-kal nőtt.

**Az eszköz- és forráselemek főbb változásai:**

1. Az Eszköz oldalt értékelve:

A Befektetett eszközök értéke az elszámolt értékcsökkenési leírás, valamint az értékesített ingatlanok miatt csökkent, az év közben aktivált beruházások, felújítások hatására nőtt. A változások egyenlegeként összesen 473.024 ezer Ft a csökkenés.

Jelentős változás a Pénzeszközöknél és a Követeléseknél történt.

A pénzeszközök nagyságrendje 3.460.717 ezer Ft-tal nőtt. A növekedés két részből tevődik össze. A 4. oszlopban módosításként kellett kimutatni a 2022. évet érintő, de 2023-ban lekönyvelt lekötött betétekkel kapcsolatos tőkésedő kamatot 174.032 ezer Ft összegben. A tárgyévi növekedés összege 3.286.685 ezer Ft.

A Követelések állománya 1.105.474 ezer Ft-tal nőtt.

1. A Forrás oldalt értékelve:

A Forrás oldalon a Saját tőke (3.016.212 ezer Ft-tal), a Kötelezettségek értéke (212.385 ezer Ft-tal) és a Passzív időbeli elhatárolások értéke (806.169 ezer Ft-tal) nőtt.

**VIII. Tájékoztató az önkormányzati pályázatokról**

1. **Az Európai Unió és Magyarország költségvetése által társfinanszírozott, megvalósítás alatt lévő projektek**

* **LIFE20 CCA/HU/001774 azonosítószámú, „LIFE in RUNOFF” című projekt**

Az Önkormányzat 2020-ban sikeres pályázatot nyújtott be a LIFE programhoz a VII., XII. és XVIII. kerületi önkormányzatok, a Fővárosi Önkormányzat, a Klímabarát Települések Szövetsége és a Trinity Enviro Tanácsadó Kft. alkotta konzorcium tagjaként. A projekt összköltségvetése 3.053.810 euró, a támogatás intenzitása 55%. Erzsébetváros Önkormányzatának részesedése a költségvetésből 193.020 euró. A projekt önrészéhez a Magyar Állam támogatást biztosít. Az állami támogatás az Önkormányzat esetében 2021-ben 440 ezer Ft, a 2022-ben 1.422 ezer Ft volt. A projekt 2021. július 1-jén kezdődött, a megvalósítás határideje 2025. június 30.

A projektnek Erzsébetvárosra vonatkozó célja a csapadékvíz által okozott károk csökkentése a kerületben, illetve a csapadékvíz helyben történő felhasználásának elősegítése. Az Önkormányzat részéről 2023-ban 9.518 ezer Ft kiadás merült fel. Bevételként a Nyugat-Balkáni Zöld Központ Nonprofit Kft. által folyósított 2022. évi 1.422 ezer Ft érkezett. A 2023. évre a támogató értesítése szerint nem ítéltek meg önerő támogatást az önkormányzatnak.

**2) Az Európai Unió vagy más nemzetközi szervezetek által finanszírozott, megvalósítás alatt lévő projektek**

* **Life Bauhausing Europe pályázat - A Bethlen Téri Színház megújítása energiakorszerűsítés keretében**

Az Önkormányzat 2022-ben sikeres pályázatot nyújtott be a LIFE programhoz a spanyol EUROVERTICE által vezetett négy európai uniós tagállamot magában foglaló nemzetközi konzorcium tagjaként.

A projekt összköltségvetése 4.624.141 EUR, melyből Erzsébetváros Önkormányzatára jutó összköltségvetés 500.000 EUR. Ebből 300.000 EUR a vissza nem terítendő támogatás (a támogatás intenzitása 60%), 200.000 EUR, azaz 40 % az önrész. A projekt 2023. október 1-jén kezdődött és 2027. szeptember 30-ig tart.

A projekt célja olyan kulturális profilú önkormányzati intézmény energiahatékonysági célú beruházásának támogatása, mely az energia megtakarítás mellett segíti új zöldfelületek létrejöttét, az esztétikai megújulást és előmozdítja a helyi közösségek identitásának erősítését, bevonva őket a megvalósítás során.

2023-ban a projekt megvalósításával kapcsolatban 521 ezer Ft kiadás merült fel a 2023. októberben Murcia-ban (Spanyolország) megtartott nemzetközi projektindító találkozó kapcsán. Bevételként a támogatótól az EUROVERTICE közvetítésével 90.377,55 EUR - napi árfolyamon átváltva 33.878 ezer Ft – támogatási előleg érkezett.

* **CRIS - Cooperate, Reach Out, Integrate Services VS/2021/0243 pályázat**

A CRIS projekt célja a Bischitz Johanna Integrált Humán Szolgáltató Központban a hátrányos helyzetű csoportok munkaerőpiaci és társadalmi integrációjának megerősítése újonnan fejlesztett eszközök és gyakorlatok segítségével. Ennek érdekében:

* kliensirányítási rendszer/protokoll megerősítése/létrehozása a résztvevő erzsébetvárosi intézmények között,
* hatékony szociálpolitika megteremtése,
* az elsődleges célcsoport hatékony elérését támogató tájékoztató tevékenységek kialakítása,
* a szükségletek és kínált szolgáltatások harmonizálása,
* a szociális szolgáltatások koordinálása, hatásainak javítása a társadalmi befogadás, a szegénység és a munkaerő-piaci részvétel tekintetében.

A CRIS projekt eredetileg 30 hónapos időtartamát a konzurciumi partnerek közös megállapodása alapján meghossszabbították, így 36 hónapig tart, 2022 januárjától 2024 decemberéig. Főpályázó és koordinátor a MainArbeit of Offenbach am Main - Németország. A konzorcium további tagjai: Bischitz Johanna Integrált Humán Szolgáltató Központ, Artemisszió Alapítvány - Magyarország; People in Need (NGO), The Slovak Central Office of Labour, Social Affairs and Family (COLSAF), Centre for social and psychological studies, Slovak Academy of Science (CSPS SAS), Local municipality of Lucenec town and regional municipality of Banska Bystrica region - Szlovákia; Social Protection Institute of Republic of Slovenia - Szlovénia.

A Bischitz Johanna Integrált Humán Szolgáltató Központ és az Artemisszió Alapítvány 2023-ban megállapodott folyamatok átszervezésében a lakosság képzésével kapcsolatban. A tevékenységek, a felelősség és a támogatás átadásáról döntöttek a két fél között. A változtatásokat az önkormányzat Képviselő-testülete, a konzorcium, valamint a pályázatért felelős szerv is elfogadta. A Bischitz Johanna Integrált Humán Szolgáltató Központnak ki kellett dolgoznia az átvett feladatok folyamatát és a rendelkezésre álló keret felhasználásának módját. 2023-ban a projekt költségvetése a tervezettnek megfelelően alakult. A költségek nagy része a megvalósítással összefüggő bérköltséggel, valamint két alkalommal a partnerekhez történt kiutazással kapcsolatban jelentkezett.

Tevékenységek 2023-ban:

* a kerületi önkormányzati fenntartású intézmények, valamint a társszervezetek és civil partnerek közötti együttműködés segítése, fejlesztése, stratégiai partnerségek megalapozása,
* adatmigráció tesztelése a hatékonyabb kooperáció érdekében,
* Co-Production módszertan alapján való együttműködés (részvételi demokratikus döntéshozatal, szolgáltatásfejlesztés, folyamatfejlesztés) kereteiben kidolgozásra került egy javaslatcsomag, melyet a szolgáltatói és lakossági csoportban résztvevők közösen alkottak meg egy hosszabb folyamat részeként,
* részvétel a kerületi segélyezési rendszer könnyebben érthető kommunikációs anyagainak kidolgozásában a szociális munkások segítségével. A kerületi lakosok számára szociális tájékoztató füzet készítése intézményi együttműködés keretében,
* új know-how és szolgáltatás bevezetése, például: önbizalomnövelő, értékfeltáró csoportok létrehozása, angol nyelvi képzés,
* a projekt kereteiben vállalkozási ismeretek átadása önfoglalkoztatást elősegítő csoportoknak, foglalkozások tartása pályakezdő kerületi diákoknak és a kerületi lakosoknak,
* coaching alapú eszközök használatával a szociális munkások közel 150 fő számára nyújtottak szolgáltatást,
* elindult az egyéni igényekre reflektáló képzések belső folyamata, melynek köszönhetően közel 40 fő került beiskolázásra,
* munkaerőipiaci szolgáltatást nyújtottunk: a miskolci Recik Alapítvány segítségével digitális, innovatív kompetencia méréssel és fejlesztési segítséggel tudtuk eligazítani a munkavállalás útvesztőjében a klienseket, és bővíteni a területen dolgozó kollégák tudását,
* új partnerségek és együttműködések kezdeményezésével (pl. Családok Átmeneti Otthona) bővítettük a civil szervezeti kapcsolati hálót.

Az intézménynél a projekt teljes költségvetése 287.730 EUR. A CRIS projekt finanszírozására a főpályázó MainArbeit of Offenbach 2023-ban 37.994 ezer Ft támogatást utalt az intézmény részére, melyhez Budapest Főváros VII. kerület Erzsébetváros Önkormányzata biztosította a 9.713 ezer Ft összegű önrészt. A 2023. évben a program megvalósítására 38.734 ezer Ft kiadás jelentkezett és a teljes projektből eddig mindösszesen 143.309,43 EUR került elszámolásra a támogató felé.

1. **Budapest Főváros Önkormányzata által finanszírozott, megvalósítás alatt álló projektek**

* **Fővárosi Szolidaritási Alap 2022-1 - Akadálymentes Erzsébetvárosért pályázat**

Az Önkormányzat 2022-ben sikeres pályázatot nyújtott be az FSZA programhoz az EVIN Nonprofit Zrt. szakmai partnersége mellett.

Projekt megvalósítás időszaka: 2023. május 15. – 2024. március 31. (meghosszabbítva 2024. augusztus 31.) Fenntartási időszak: 120 hónap

A projekt megvalósításához az Önkormányzat 11.500.000 Ft vissza nem térítendő támogatást nyert el, az önkormányzati önrész nettó 50.596 ezer Ft (áfával növelve 64.257 ezer Ft).

Az akadálymentesítési projekt célja, hogy a projekt keretében felújításra kerülő és speciálisan kialakítandó 5 önkormányzati bérlakás olyan mozgássérült, illetve látássérült fővárosi személy használatába kerüljön, akinek/akiknek ezzel nemcsak a lakhatási, hanem az életkörülményei is jelentős mértékben javulnak. Az önkormányzat célja, hogy nem csak erzsébetvárosi, hanem fővárosi lakosok is pályázhassanak, kibővítve azon mozgás – és látássérült személyek körét, akik lehetőséget kaphatnak ezáltal egy kényelmesebb, biztonságos és méltóságteljes életre.

A VII. kerületi önkormányzat lebonyolítói szerződés keretében bízta meg az EVIN Nonprofit Zrt-t, a lakásfelújítással kapcsolatos feladatok ellátására. A projektbe bevont VII. kerületi önkormányzati bérlakások:

* Csányi utca 10. fszt.3, fszt.8, fszt.9
* Kisdiófa u. 8. fszt.2.
* Kisdiófa u. 12. fszt.3-4.

A Fővárosi Önkormányzattal egyeztetve 2023. évben megtörtént az akadálymentes lakások kivitelezésére vonatkozó közbeszerzési eljárás kiírása.

A projekt terhére 2023. évben kiadás nem merült fel. A pályázat kezelője a támogatási összeg 100%-át, 11.500 ezer Ft-ot előlegként átutalta.

A projekt befejezése és lezárása a befejezési határidő meghosszabításával 2024. második félévében várható. Elszámolási határidő: 2024. szeptember 30.

1. **Minisztériumok által finanszírozott, megvalósítás alatt álló pályázatok**

* **Egészséges Budapest Program**

A fővárosi alapellátás és járóbeteg szakellátás fejlesztésének az Egészséges Budapest Program keretében történő megvalósításával kapcsolatos 2021. évi feladatokról szóló 1439/2021. (VII. 06.) Kormányhatározat alapján 2021-ben folyósított 135.000 ezer Ft támogatási összeget, továbbá a 35.000 ezer Ft önrészt - 108 ezer Ft 2024-re átvitt maradvány kivételével - a Bischitz Johanna Integrált Humán Szolgáltató Központ az alábbi fejlesztési célokra fordította:

1. Program - Telemedicina megoldások bevezetése Erzsébetváros gyermek-alapellátásában és idősotthonaiban
2. Program - Emelt szintű praxisközösségek kialakítása Erzsébetvárosban

A Támogatói Okirattal összhangban és a háziorvosok körében végzett felmérés alapján

* POCT eszközök beszerzésére,
* Dietétikai tanácsadásra,
* Pszichológiai terápiákra,
* Gyógytorna foglalkozásokra

került sor.

2023. január 01. napjától az Egészséges Budapest Program keretén belül megvalósult szolgáltatások nyújtása a VII. kerületi lakosok részére emeletszintű prevenciós szolgáltatások néven folytatódtak tovább.

Az emelt szintű prevenciós szolgáltatások célja:

- prevenció,

- egészségfejlesztés,

- egészséges életmódra nevelés,

- tudatos táplálkozás kialakítása,

- mozgás fontosságának elsajátítása.

2023-ban a programra összesen 1.706 ezer Ft került kifizetésre.

A 1471/2022. (X.5) Kormányhatározat 2. és 3. pontja meghosszabbította az Egészséges Budapest Program keretében kiadott Támogatói Okiratban foglalt felhasználási lehetőséget 2024. december 31-ig, illetve az elszámolási határidőt 2025. március 31-ig.

**5) Az Európai Unió vagy más nemzetközi szervezetek által finanszírozott befejezett projektek**

* **EUCF Energy Cities pályázat**

2021. decemberében az Önkormányzat sikeres pályázatot nyújtott be a European City Facility programhoz. A projekt költségvetése 60.000 EUR, a támogatás intenzitása 100%. A projekt 2022. május 9-én kezdődött és 2023. június 8-ig tartott.

A projekt célja egy olyan beruházási koncepció kidolgozása volt, amely lehetővé teszi 29 önkormányzati társasház és 120 egyéb társasház energia-hatékony felújítását és így a Co2 kibocsátás jelentős csökkentését. 2023-ban a projekt megvalósításával kapcsolatban 20.275 ezer Ft kiadás merült fel. Bevételként a támogatótól CHEMIN DE PALENTE közvetítésével 18.000 EUR - átváltva 6.518 ezer Ft - támogatás érkezett.

* **Foodwave - A városi fiatalok képessé tétele az éghajlatváltozás elleni küzdelemre pályázat**

Az Európai Bizottság DEAR (Development, Education and Awareness Raising) programja keretében Milano Város projektvezetésével, az ALDA (Association for Local Democracy Agencies) koordinációjával megvalósított Food Wave - Empowering Urban Youth for Climate Action program második körében Erzsébetváros Önkormányzata lett partner.

A megállapodás 2022. május 20-tól 2022. november 20-ig tartott, keretösszege 5.000 EUR volt, amiből 3.750 EUR volt a támogatott rész, a fennmaradó 1.250 EUR-ot pedig az Önkormányzat önrészként biztosította. 2022-ben 2.022 ezer Ft kiadás és 1.166 ezer Ft bevétel teljesült.

A program keretében hét középiskolai osztály (200 fő és kísérőik) jutott el a Szatyor Egyesület etyeki bemutatókertjébe, ahol a kiskerti növényekről, állattarásról, a fenntartható élelmiszertermelésről és -fogyasztásról, az élelmiszerpazarlás elkerüléséről kiscsoportos játékos formában tanultak a nagyvárosi középiskolások külföldi fiatal önkéntesek segítségével. A program második felében a fiatalok tantermi foglalkozások keretében lakásban is növeszthető zöldségeket ültettek és sokszor felhasználható élelmiszercsomagolást készítettek. A programra több jelentkező volt, mint amit a pályázat keretei megengedtek.

Az elszámolás elfogadását követően 2023-ban utófinanszírozásként 750 EUR - átváltva 282 ezer Ft - bevétel érkezett a támogatótól, ezzel a projekt lezárult.

1. **Minisztériumok által finanszírozott befejezett pályázatok**

* **Elisabeth A-I-R Nemzetközi Műteremprogram**

Erzsébetváros Önkormányzata a Moholy-Nagy Művészeti Egyetem fotográfia tanszékével közösen indított újra egy artist is residence programot a kerületben, amelyre 800 ezer Ft támogatást nyert a Nemzeti Kulturális Alap pályázatán.

A projekt keretében a MOME zsűrije által kiválasztott fotográfus egy hónapot tölt Erzsébetvárosban és urbanisztikai témában fotóz. Itt tartózkodása alatt a lakóknak lehetőségük van találkozni a művésszel (artist talk), valamint a MOME fotográfia szakos hallgatóinak szakmai workshopokon mutatja be művészetét. A rezidenciaprogram alatt készült fotókból kiállítás nyílt a Klauzál6 Galériában. A program megvalósítás időpontja: 2023. április 3 - május 9 volt.

2023-ban 959 ezer Ft kiadás merült fel a projekttel kapcsolatban.

1. **Budapest Főváros Önkormányzata által finanszírozott, fenntartási időszakban lévő projektek**

* **Budapest Főváros Önkormányzata Fővárosi Városrehabilitációs Keret 2016. évi pályázata TÉR KÖZ 2016 Budapest „B” program: Közösségi célú városrehabilitációs programok”**

**Erzsébetvárosi Kerületfejlesztési Pont kialakítása (Nagy Diófa utca 34.)**

A projekt keretében a Nagy Diófa utca 34. szám alatti, kihasználatlan önkormányzati ingatlanból kerületfejlesztési pont került kialakításra. A projekt megvalósításához az Önkormányzat 25.000 ezer Ft vissza nem térítendő támogatást nyert el, a tervezett összköltség 77.300 ezer Ft volt.

A Fővárosi Önkormányzattal egyeztetve az alábbi beruházások történtek:

* Kerületfejlesztési Pont kialakítása,
* homlokzati felújítás,
* Kerületfejlesztési Pont működtetéséhez szükséges eszközök, felszerelések beszerzése.

A projekt a módosított támogatási szerződés szerinti határidőre - 2022. december 15. napjáig – megvalósult, a 2022. év kiadásainak összege 55.676 ezer Ft. A megvalósításhoz szükséges összköltség 76.377 ezer Ft volt, az ehhez kapcsolódó 24.705 ezer Ft támogatási összeget Támogató 2023. február 27-ei napon átutalta. Budapest Főváros Főépítészének 2023. március 2-án kelt levele alapján a projekt az átutalás napjától lezártnak tekinthető. Erzsébetváros Önkormányzata a támogatási szerződésben vállalta, hogy a létrehozott funkciókat, illetve befogadott programokat legalább 5 éven át - 2028. február 27-ig - működteti.

A működtetés igazolásaként a fenntartási időszak 1. évéről (2023.02.28. – 2024.02.27.) szóló éves beszámoló benyújtásra került 2024.03.04-én Támogató részére.

* **Budapest Főváros Önkormányzata Fővárosi Városrehabilitációs Keret 2016. évi pályázata TÉR KÖZ 2016 Budapest „B” program: Közösségi célú városrehabilitációs programok”**

**Kis Diófa Közösségi Kert ökologikus szemléletű fejlesztése (Kis Diófa utca 4.)**

A projekt keretében a közösségi kert megújult, infrastrukturális fejlesztése által még élhetőbbé, nyitottabbá vált. A projekt megvalósításához az Önkormányzat 39.000 ezer Ft vissza nem térítendő támogatást nyert el, a tervezett összköltség 74.711 ezer Ft volt.

A Fővárosi Önkormányzattal egyeztetve az alábbi beruházások történtek:

* meglévő rossz állapotú kőkerítés elbontása, új táblás kerítés kialakítása,
* meglévő-megmaradó melléképület tetőfedésének cseréje. Vízelvezetés telken belüli kialakítása,
* szomszédos (Kisdiófa utca 6.) tűzfal vakolatának javítása, zöldfallá alakítása,
* kerítéshez és tűzfalhoz futó növényzet ültetőközegének kialakítása,
* a Közösségi Kertben folytatott kertészeti, oktatási és kulturális tevékenységhez szükséges eszközök, felszerelések beszerzése.

A projekt a módosított támogatási szerződés szerinti határidőre - 2022. december 15. napjáig - megvalósult. 2022. évben a projekt kifizetései 63.547 ezer Ft összeget tettek ki. A megvalósításhoz szükséges összköltség 71.292 ezer Ft volt, az ehhez kapcsolódó 37.298 ezer Ft támogatási összeget támogató 2023. február 27-ei napon átutalta. Budapest Főváros Főépítészének 2023. március 2-án kelt levele alapján a projekt az átutalás napjától lezártnak tekinthető. Erzsébetváros Önkormányzata a támogatási szerződésben vállalta, hogy a létrehozott funkciókat, illetve befogadott programokat legalább 5 éven át - 2028. február 27-ig - működteti.

A működtetés igazolásaként a fenntartási időszak 1. évéről (2023.02.28. – 2024.02.27.) szóló éves beszámoló benyújtásra került 2024.03.04-én Támogató részére.

1. **Az Európai Unió és Magyarország költségvetése által társfinanszírozott, fenntartási időszakban lévő projektek**

* **KEHOP-5.2.9 Pályázatos épületenergetikai felhívás a közép-magyarországi régió települési önkormányzatai számára Épületenergetikai felújítások Budapest Főváros VII. ker. Erzsébetváros intézményein a KEHOP-5.2.9-16 pályázati konstrukció keretében (támogatási kérelem azonosító száma: KEHOP-5.2.9-16-2016-00032)**

A Dózsa György út 46. szám alatti Bischitz Johanna Integrált Humán Szolgáltató Központ Idősek Bentlakásos Otthona és Átmeneti Gondozóháza és az Alsó erdősor 14-16. szám alatti Alsóerdősori Bárdos Lajos Általános Iskola és Gimnázium épületének épületenergetikai korszerűsítésére 166.215 ezer Ft vissza nem térítendő támogatást nyert el az Önkormányzat.

A Dózsa György úti épületen külső homlokzati hőszigetelés és a lapostetővel fedett épületrészek felújítása, az Alsó erdősori iskolaépületen külső homlokzati hőszigetelés, lapostető felújítása, valamint az utoljára elkészült épületrész tetőszerkezetének hőszigetelése, fedésének felújítása és a tetőablakok cseréje valósult meg, továbbá mind a két intézményen napelemes rendszer került kiépítésre.

A 200 millió  forintot meghaladó összköltségű projekt megvalósult, a záró kifizetési igénylés és záró beszámoló 2020. június 19. napján elfogadásra került.

A projekt megvalósítás befejezésétől számított 5 évig a támogatás visszafizetésének terhe mellett meg kell felelni az 1303/2013/EU Rendelet 71. Cikkében foglaltaknak.

A projekt 3. fenntartási évéhez kapcsolódó 3. számú fenntartási jelentés 2023. július 14. napján elfogadásra került a Program Irányító Hatóság részéről.

* **KEHOP-1.2.1. kódszámú „Helyi klímastratégiák kidolgozása, valamint klímatudatosságot erősítő szemléletformálás” (támogatási kérelem azonosítószáma: KEHOP-1.2.1-18-2019-00252)**

A projekt célja a klímaalkalmazkodást és klímaváltozás megelőzését szolgáló tevékenységek kereteinek, peremfeltételeinek biztosítása volt, helyi szintű klímastratégiai dokumentum kidolgozásával. Ennek megfelelően a projekt alapvető rendeltetése a klímaváltozáshoz történő alkalmazkodással kapcsolatos tudásmegosztás, valamint széleskörű szemléletformálási programok megvalósítása volt. A projekt az éghajlatváltozáshoz való alkalmazkodást, a kockázat megelőzés és kezelés előmozdítását, valamint a klímaváltozáshoz történő hatékony alkalmazkodás helyi társadalmi feltételeinek megteremtését támogatta.

A Környezeti és Energiahatékonysági Operatív Program keretén belül az Innovációs és Technológiai Minisztérium Környezeti és Energiahatékonysági Operatív Programok Irányító Hatósága mint Támogató által 2018. február 9-én kiadott felhívása alapján az Önkormányzat 2019. augusztus 1. napján támogatási kérelmet nyújtott be. A támogatói okirat alapján a projekt elszámolható összköltsége 20.000 ezer Ft volt, a támogatás mértéke az elszámolható költség 100 %-a. A projekt megvalósításának kezdete 2020. július 1., fizikai befejezésének napja 2022. február 28. volt.

A projekt keretében 2020-ban elkészült a Klímastratégia, melyet a Képviselő-testület 2021. májusi ülésén elfogadott. 2021-ben létrejött a klímavédelmi meseösvény az Almássy téren, elkészült a Klíma-trike klímavédelmi installáció, a Zöld Erzsébetvárosi Napok keretében megrendezésre került a Zöld Családi Nap, a Zöld Otthon és Fenntartható Étkezés Nap, valamint a Zöldkerék Fesztivál, elkészült a Klímabarát Erzsébetváros kiadvány és a projektet bemutató aloldal, klímavédelmi előadások zajlottak a Bethlen Téri Színházban, ültetési program valósult meg a kerületi óvodákban. 2021-ben és 2022-ben lezajlott a kerület iskoláit, óvodáit és az önkormányzati hivatalt érintő szemléletformálási kampány. A fenti tevékenységekkel kapcsolatban mind a 20.000 ezer Ft támogatás felhasználásra került. 2022. márciusában benyújtásra került a támogató felé az elszámolás, melyet 2023-ban elfogadott a támogató.

* **Közép-Magyarországi Operatív Program Szociális alapszolgáltatások és gyermekjóléti alapellátások infrastrukturális fejlesztése (KMOP-4.5.2-11) Esély a szülőknek, lehetőség a gyermekeknek (támogatási kérelem azonosító száma: KMOP-4.5.2-11-2012-0034)**

A Nemzeti Fejlesztési Ügynökség által kiírt pályázat célja a gyermekek napközbeni ellátását szolgáló bölcsődék infrastrukturális feltételeinek javítása, a bölcsődei szolgáltatások fejlesztése, és új férőhelyek létesítése.

A projekt tartalma a Városligeti fasor 39-41. szám alatti bölcsőde 25 %-os kapacitás bővítése és korszerűsítése, négy új munkatárs alkalmazásával. A földszinti terekre koncentráló átalakítás során a bölcsőde 377 négyzetméterrel növekedett, két csoportszobával, azaz egy teljes értékű gondozási-nevelési egységgel bővült.

Igényelt támogatás 150.000 ezer Ft, az önerő mértéke 16.667 ezer Ft, a projekt elszámolható összköltsége 166.667 ezer Ft volt.

A közbeszerzési eljárás alapján megkötött építési szerződésben a pályázatban vállalt kivitelezés költsége jelentősen meghaladta a projekt előkészítése során tervezett összeget. Erre tekintettel a támogatástartalom 15 %-os mértékű növelésére vonatkozóan támogatási szerződés módosítási kérelem került benyújtásra, melyre a 2007-2013 programozási időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának rendjéről szóló *4/2011. (I.28.) Korm. rendelet 61. és 61/A §-a* alapján nyílt lehetőség. A támogató a támogatási szerződés módosítási kérelmet jóváhagyta, így a projekt elszámolható tervezett összköltsége 191.667 ezer Ft-ra, a támogatás összege 172.500 ezer Ft-ra emelkedett.

A projekt megvalósítási időszakának kezdő időpontja: 2013. október 17., a projekt fizikai befejezésének napja: 2014. június 14., a projekt megvalósulásának napja: 2014. július 11. volt. A projektet 5 éves fenntartási kötelezettség terheli, mely 2020. július. 16. napjáig tartott. A záró fenntartási jelentés 2021. március 23. napján elfogadásra került a közreműködő szervezet által, azonban a projekt 2023. évben nem került lezárásra.

1. **Fenntartási időszakban lévő hazai projektek**

* **Nemzetgazdasági Minisztérium a „Jedlik Ányos Terv” alapján - GZR-T-Ö-2016 kódszámú az „Elektromos töltőállomás alprogram a helyi önkormányzatok részére”**

**(támogatási kérelem azonosítószáma: GZR-T-Ö-2016-0067)**

Az Önkormányzat esetében a pályázat keretében támogatással beszerezhető töltőállomások/berendezések számának maximuma 5 darab volt.

* Az Önkormányzat összesen 4 darab „A” típusú (normál) töltőberendezést (2 x 22 kW teljesítményű) és 1 darab „C” típusú (villám) töltőberendezést szerzett be az alábbi helyszíneken:
* 1 db „A” típusú töltő: Bajza utca 3. szám előtti várakozóhely területe
* 1 db „A” típusú töltő: Sajó utca 1. szám előtti várakozóhely területe
* 1 db „A” típusú töltő: Wesselényi utca 8. szám előtti várakozóhely területe
* 1 db „A” típusú töltő: Wesselényi utca 56. szám előtti várakozóhely területe
* 1 db „C” típusú töltő: Kertész utca 4. szám előtti várakozóhely területe.

A közel 40.000 ezer Ft összköltségű projekt támogatási szerződés szerinti összköltsége: 28.342 ezer Ft, melyből az elnyert támogatás összege 13.104 ezer Ft.

Az Önkormányzat 2018. május 7. napján bonyolítói szerződést kötött az Erzsébetvárosi Üzemeltetési és Ingatlanfejlesztési Korlátolt Felelősségű Társasággal az „elektromos töltőállomások létesítésének bonyolítói feladatainak elvégzésére” tárgyú munka teljes körű lebonyolítására.

A projekt megvalósult, az üzembe helyezés időpontja 2019. augusztus 14. napja.

A szakmai beszámoló és elszámolás, a 2019., 2020., valamint a 2021. évre vonatkozó fenntartási jelentések benyújtásra kerültek, melyek elbírálása folyamatban van.

A fenntartási időszak a beruházás üzembe helyezésének napjával kezdődött és az üzembe helyezést követő 5 évig tart.

1. **Nem megvalósított projektek**

* **2020-3.1.4-ZFR-EKM-2020-00012 azonosítószámú, „Energiaközösség létrehozása és működtetése Erzsébetvárosban” című projekt**

Az Erzsébetvárosi Ingatlangazdákodási Nonprofit Zrt. vezetésével az EVIN NZrt., a Budapest Főváros VII. kerület Erzsébetváros Önkormányzata, az Erzsébetvárosi Piacüzemeltetési Kft. és a DDRIÜ Dél-Dunántúli Regionális Innovációs Ügynökség Nonprofit Kft. alkotta konzorcium 2020-ban sikeresen pályázott a 2020-3.1.4-ZFR-EKM-2020-00012 azonosítószámú „Energiaközösség létrehozása és működtetése Erzsébetvárosban” című projekt megvalósítására. A projekt célja egy olyan energiaközösség létrehozása Erzsébetvárosban, melynek tagjai energiát termelnek az épületek tetején lévő napelemek segítségével, és a megtermelt energiát szétosztják egymás között úgy, hogy az elektromos hálózatot minél kisebb mértékben terheljék meg. A projekt összköltségvetése nettó 269.630 ezer Ft, amiből 65.925 ezer Ft az önrész. Az Önkormányzat részesedése a költségvetésből 12.923 ezer Ft, melyből az önrész 7.107 ezer Ft.

A projekt 2021. április 1-jén indult, a megvalósítás határideje 2023. március 31. volt. A projekt módosítása és hosszabbítása érdekében többször módosítási kérelem került benyújtásra, amelyre nem érkezett visszajelzés.

A módosítási kérelem alapján az Önkormányzat feladata a projektben napelemek telepítése és üzemeltetése az Erzsébet krt. 6. és Szövetség utca 15. szám alatti épületek tetejére. Az ezzel kapcsolatos feltételes közbeszerzési eljárások eredményesen lezajlottak, a napelemek felszerelése az Erzsébet körút 6. szám alatti épületre megtörtént, az önkormányzat saját forrásból finanszírozta.

A projektre 2023. évben támogatás nem folyt be, kiadás nem merült fel.

* **VEKOP-6.2.1-15 kódszámú „A leromlott településrészeken élő alacsony státuszú lakosság életkörülményeinek javítása, társadalmi és fizikai rehabilitációja Budapesten” megnevezésű felhívás „Csányi utcai Krízis tömb szociális célú rehabilitációja” (a támogatási kérelem azonosító száma: VEKOP-6.2.1-15-2016-00003)**

Az Önkormányzat 2016-ban nyújtotta be a projektjét. A pályázat 1.217.021.954 Ft támogatást nyert.

A projekt célja a Csányi utca 4. és 8. szám alatti ingatlanok felújítása, ezáltal az élhetőség növelése, az energiahatékonysági szempontú felújítás során a lakhatási költségek fenntarthatóvá tétele, a lakhatáshoz kapcsolódó költségek csökkentése volt, azonban, a pályázatban vállalt szociális indikátorok teljesítése kockázatossá vált. A projekt ellehetetlenült, ezért az Önkormányzat kezdeményezte a Támogatási szerződés megszüntetését. A támogatás teljes összege 2022-ben visszafizetésre került.

Az elállás tényét a Miniszterelnökség Támogatáskezelési Főosztálya 2023. január 27-én tudomásul vette.

* **VEKOP-6.2.1-15 kódszámú „A leromlott településrészeken élő alacsony státuszú lakosság életkörülményeinek javítása, társadalmi és fizikai rehabilitációja Budapesten” megnevezésű felhívás „Verseny utcai Veszélyeztetett tömb szociális célú rehabilitációja” (a támogatási kérelem azonosító száma: VEKOP-6.2.1-15-2016-00004)**

A projekt célja a Verseny utcai Veszélyeztetett tömb szociális célú rehabilitációja volt. Az akcióterületi fejlesztés célja az volt, hogy az önkormányzati tulajdonú telken (Verseny utca 22-24.) olyan fejlesztés valósuljon meg, mely kerületi léptékben is hozzájárul az alacsonyabb státuszú csoportok lakhatási lehetőségének javításához. A pályázat 829.892.337,- Ft támogatást nyert.

A Széchenyi 2020 keretében megjelent „A leromlott településrészeken élő alacsony státuszú lakosság életkörülményeinek javítása, társadalmi és fizikai rehabilitációja Budapesten” című (VEKOP-6.2.1-15 kódszámú) felhívás módosulása keretében a megvalósítási határidő meghosszabbításra került ugyan, de csak néhány hónappal. Ez abban az esetben sem lett volna elegendő a megvalósításhoz, ha a Képviselő-testület módosította volna korábbi (3/2022. (II.17.)) döntését, és biztosította volna a fedezetet a 76 lakásos ingatlan építésének beruházásához.

Fentiek alapján a támogatási szerződés feltételei nem voltak teljesíthetőek, a beláthatatlan költségnövekedés és időhiány miatt nem volt vállalható a projekt, ezért az Önkormányzat kezdeményezte a támogatási szerződés megszüntetését. A támogatás teljes összege 2022-ben visszafizetésre került.

Az elállás tényét a Miniszterelnökség Támogatáskezelési Főosztálya 2023. január 27-én tudomásul vette.

**IX. Közvetett támogatások, több éves kötelezettségek**

A zárszámadás keretében az Áht. 24. § (4) bekezdés c) pontja szerinti, a helyi rendeletek, a Képviselő-testület határozatai alapján biztosított **közvetett támogatások** pénzügyi vonzatát is be kell mutatni. Az önkormányzat több jogcímen biztosított kedvezményeket az ellátotti kör - idős ellátás, óvodai, iskolai ellátottak részére. Változatlanul ingyenes a helyi újság, amely a kerület minden háztartásához eljut. A kedvezmények összege 286.937 ezer Ft, amelyből az ellátottak kedvezménye 38.083 ezer Ft, az adókedvezmények 19.654 ezer Ft, a bérleti díjak kedvezménye 94.335 ezer Ft. Az egyéb kedvezmények juttatása 13 különféle jogcímen 134.865 ezer Ft.

A részletes adatokat a rendelettervezet 15. melléklete tartalmazza.

A több évre vállalt kötelezettségek adatait a 16. melléklet mutatja be.

**Nyilatkozat a belső kontrollrendszer előírásainak betartásáról**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) kormányrendelet 11. § (1) bekezdése szerinti vezetői nyilatkozatot az előterjesztés 1. melléklete tartalmazza.

**Budapest Főváros VII. kerület Erzsébetváros Önkormányzatának**

**2023. december 31-i vagyonkimutatása**

Az Áht. 91. § (2) bekezdés c) pontja szerint a zárszámadási rendelettervezet előterjesztésekor a Képviselő-testület részére tájékoztatásul be kell mutatni az önkormányzat vagyonkimutatását. A hivatkozott jogszabályi rendelkezések érvényesítésére ezúton terjesztem elő Erzsébetváros Önkormányzat 2023. december 31-ei állapotnak megfelelő vagyonkimutatását.

Kérem a Tisztelt Képviselő-testületet az előterjesztés megtárgyalására, valamint a határozati javaslatok és a a rendelet tervezet elfogadására!

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének ..…/2024. (V. 15.) határozata Erzsébetváros Önkormányzata Adóhatósága 2023. évi tevékenységéről szóló beszámolójáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy Erzsébetváros Önkormányzata Adóhatósága 2023. évi tevékenységéről szóló beszámolót a határozat melléklete szerint elfogadja.

**Felelős:** Niedermüller Péter polgármester

**Határidő:** 2024. május 31.

**II.**

**Budapest Főváros VII. kerület Erzsébetváros Önkormányzata Képviselő-testületének ..…/2024. (V. 15.) határozata a 2023. december 31-ei állapotnak megfelelő vagyonkimutatásról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy elfogadja Budapest Főváros VII. kerület Erzsébetváros Önkormányzata 2023. december 31-ei állapotnak megfelelő vagyonkimutatását a határozat melléklete szerint.

**Felelős:** Niedermüller Péter polgármester

**Határidő:** 2024. május 31.

**Hatásvizsgálat**

Budapest Főváros VII. Kerület Erzsébetváros Önkormányzata 2023. évi zárszámadásáról szóló rendeletének várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

A rendelet elfogadásának társadalmi, gazdasági, költségvetési hatásai nincsenek.

**2. A jogszabály környezeti és egészségi következményei**

A rendelet elfogadásának környezeti és egészségi következményei nincsenek.

**3. A jogszabály adminisztratív terheket befolyásoló hatásai**

A rendelet elfogadása nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A rendeletre az államháztartásról szóló törvény rendelkezésének betartása érdekében van szükség.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet megalkotása a jelenlegi szabályozáshoz képest többlet személyi, szervezeti és tárgyi feltételt nem igényel.

Budapest, 2024. május 7.

Niedermüller Péter

polgármester

Az előterjesztés mellékletei:

1. melléklet: Jegyzői nyilatkozat a belső kontrollrendszeről és belső ellenőrzésről
2. melléklet: Összevont (konszolidált) beszámoló
3. melléklet: Magyar Államkincstár ellenőrzési jelentése a 2023. évi kincstári ellenőrzésről
4. melléklet: Rendelettervezet és mellékletei
5. határozati javaslat melléklete: Adóhatóság 2023. évi tevékenységéről szóló beszámoló
6. határozati javaslat melléklete: Önkormányzat vagyonkimutatása