|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. május 15 - ei**

**rendkívüli ülésére**

**Tárgy:**  Javaslat a Gólem Színház Közhasznú Egyesülettel kötött közszolgáltatási szerződés módosítására - Erzsébetvárosi Zsidó Történeti Tár kávézójának üzemeltetése

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata a Képviselő-testület 219/2019. (VIII.23.) határozata értelmében 10 évre szóló közszolgáltatási szerződést kötött a Gólem Színház Közhasznú Egyesülettel, amely alapján a Színház által vállalt szakmai együttműködés, a zsidó előadó művészeti központ kialakítása és működtetése érdekében az Önkormányzat a Színház ingyenes használatába adta a 1077 Budapest Csányi u. 3. szám alatti helyiségeket a szerződés időtartamára. A jelenleg hatályos megállapodás az előterjesztés 1. számú mellékletét képezi.

A megállapodás keretében a Színház a következő feladatokat vállalja:

A Színház 10 évig működteti a zsidó előadó művészeti központot és kávéházat. Ehhez minden szükséges színháztechnikai eszközt és a működést is biztosít. Ennek ellentételezéseként az Önkormányzat az ingatlan használatát a megállapodás időtartama alatt ingyenesen biztosítja a részére. A Gólem Színház vállalta továbbá, hogy a sajátja mellett az Erzsébetvárosi Zsidó Történeti Tárban (a továbbiakban: Csányi5) kávézóját is üzemelteti, valamint napi kapcsolatot tart fenn a Csányi5-tel a két tér szakmai koncepciójának egyeztetése, kidolgozása és a programok közös, egymásra épülő megvalósulása érdekében.

A Színház jelezte (előterjesztés 2. számú melléklete), hogy a Csányi5 működtetését a közelmúltban átvevő Erzsébetvárosi Zsidó Örökségért Alapítvánnyal történt megállapodás értelmében, a jövőben a kávézó üzemeltetését az Alapítvány látja majd el. Tekintettel arra, hogy a feladatot más végzi el szükségessé vált a közszolgáltatási szerződés módosítása, így a szerződésből törlésre javaslom a kávézó működtetésére vonatkozó részeket. A szerződés módosítását, valamint a módosítással egységes szerkezetbe foglalt változatát a határozati javaslat 1. és 2. mellékletei tartalmazzák.

Fentiekre tekintettel kérem a tisztelt Képviselő-testületet, hogy az előterjesztés megtárgyalásával és a határozati javaslat elfogadásával járuljon hozzá a Gólem Színház Közhasznú Egyesülettel kötött közszolgáltatási szerződés módosításához.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 13. § 7. pontja alapozza meg.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ….. /2024. (V.15) határozata a Gólem Színház Közhasznú Egyesülettel kötött közszolgáltatási szerződés módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Gólem Színház Közhasznú Egyesülettel kötött közszolgáltatási szerződést az alábbiak szerint módosítja:
2. a szerződésből törlésre kerülnek az Erzsébetvárosi Zsidó Történeti Tár kávézójának működtetésére vonatkozó pontok,
3. a szerződésben az Erzsébetvárosi Zsidó Örökségért Alapítványra módosul az Erzsébetvárosi Zsidó Történeti Tár működtetője.
4. elfogadja a határozat 1. mellékletét képező módosító megállapodást, valamint a határozat 2. mellékletét képező egységes szerkezetbe foglalt megállapodást.
5. felhatalmazza a polgármestert a 2. pont szerinti dokumentumok aláírására.

**Felelős**: Niedermüller Péter polgármester

**Határidő**: 1. és 2. pont tekintetében 2024. május 15.

1. pont tekintetében június 15.

Budapest, 2024. május 7.

Niedermüller Péter

polgármester

Mellékletek:

Előterjesztés melléklete:

1. melléklet: Gólem Színház Közhasznú Egyesülettel kötött hatályos közszolgáltatási szerződés
2. melléklet: Kérelem

Határozati javaslat melléklete:

1. melléklet: Közszolgáltatási szerződés 1. számú módosítása

2. melléklet: Közszolgáltatási szerződés egységes szerkezetben